Una estació Better Place d'intercanvi de bateries
Un dels principals inconvenients per a la generalització de l'ús dels vehicles elèctrics és la qüestió de les recàrregues.
Fins i tot amb la millora progressiva de les bateries i de la infraestructura de repostatge elèctric, encara avui cal força temps per recarregar completament una bateria, cosa que fa que la utilització del vehicle elèctric sigui poc atractiva, especialment per a viatges llargs, atesa l'escassa autonomia que ofereixen.
Per fer front a aquest desavantatge, l'empresa israeliana Better Place proposa la seva xarxa d'estacions d'intercanvi de bateries, que mitjançant un sistema robòtic reemplacen la bateria gastada per una altra d'acabada de carregar, emmagatzemada a la mateixa estació.
Es pretén així que els vehicles elèctrics puguin disposar d'una bateria de recanvi amb càrrega completa cada cop que visiten l'estació, sense esperes.
Val a dir que la utilització d'aquestes instal·lacions queda de moment limitada als usuaris de la resta de serveis de Better Place lligats a la mobilitat elèctrica, entre els quals hi ha, a més d'aquesta estació d'intercanvi de bateries, els carregadors individuals domèstics per als associats, l'assistència en carretera i un sistema d'ajuda a la conducció específic.
La subscripció a Better Place inclou serveis com un navegador específic
Better Place col·labora amb A123Systems per desenvolupar noves bateries de ió de liti d'altes prestacions, reciclables i segures.
I també treballa amb els fabricants d'automòbils (especialment amb Renault) per aconseguir que els vehicles i les estacions de recanvi siguin totalment compatibles.
En aquest sentit, la companyia entén que les bateries planes instal·lades sota el vehicle són la millor solució en termes d'espai interior de la carrosseria, d'estabilitat de l'automòbil (amb un centre de gravetat més baix) i de simplicitat en el muntatge i en el manteniment.
I precisament aquesta ubicació de la bateria és la que permet fer servir les estacions Better Place.
Un cop el conductor entra a l'estació, aquesta s'encarrega de tota la resta.
El vehicle avança per una cinta transportadora i la plataforma d'intercanvi s'alinea sota el cotxe, en renta els baixos i n'extreu la bateria exhaurida, que passa a les instal·lacions d'emmagatzematge, on es carregarà i es prepararà per a un altre vehicle.
Després s'eleva al seu lloc sota el cotxe una bateria acabada de carregar i convenientment comprovada.
Els ocupants del vehicle poden romandre a l'interior del cotxe durant el procés.
Pel que fa a la recàrrega de les bateries dipositades al magatzem, es du a terme en poc menys de mitja hora, amb carregadors de 50 kW.
Segons Better Place, l'èxit del sistema depèn de la capacitat d'oferir al conductor les millors bateries disponibles, en les condicions òptimes i en un temps mínim.
Per aconseguir-ho, les estacions d'intercanvi Better Place fan servir, sempre sota la supervisió d'un centre operatiu remot, diverses tecnologies, com ara el control ambiental i climàtic dels magatzems de bateries, per assegurar-hi les condicions idònies, o un sistema de gestió de bateries amb un programari que fa el seguiment del procés de càrrega monitorant els paràmetres de temperatura i voltatge de les cel·les de les bateries.
Amb aquestes verificacions també es poden detectar les bateries que estan massa degradades com per ser recarregades, les quals, mitjançant sistemes automatitzats, són eliminades del circuit i substituïdes per bateries noves en menys de cinc minuts.
En data d'avui, Better Place disposa d'estacions d'intercanvi de bateries a Israel, Austràlia, Dinamarca i els Estats Units –especialment Califòrnia–, entre d'altres.